ได้ฤกษ์ประกันพืชผล ธกส.จับมือเจบิกช่วย
ธ.ก.ส. จับมือ สมโพธิ์ เจแปนประกันภัย ลุยทำประกันภัยแล้ง 9 จังหวัด
25 พ.ค. 2555

ธ.ก.ส. จับมือ สมโพธิ์ เจแปนประกันภัย ลุยทำประกันภัยแล้ง 9 จังหวัด 
นายบุญช่วย เจียดำรงค์ชัย รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. ร่วมกับธนาคารเพื่อความร่วมมือระหว่างประเทศแห่งญี่ปุ่น (เจบิก) และบริษัท สมโพธิ์ เจแปนประกันภัย (ประเทศไทย) ดำเนินโครงการประกันภัยพืชผลจากภัยแล้ง โดยใช้ดัชนีน้ำฝนสำหรับการผลิตข้าวให้กับเกษตรกรรายย่อย 
ทั้งนี้ ในปีการผลิต 2555 ได้ขยายพื้นที่การดำเนินงานเพิ่มอีก 4 จังหวัด ได้แก่ บุรีรัมย์ สุรินทร์ ศรีสะเกษ และอุบลราชธานี โดยจะเน้นพื้นที่ที่ปลูกข้าวหอมมะลิ เกษตรกรที่เข้าร่วมโครงการต้องเป็นเกษตรกรลูกค้า ธ.ก.ส. ที่กู้เงินเพื่อปลูกข้าว มีพื้นที่การปลูกข้าวไม่น้อยกว่า 80% ซึ่งค่าเบี้ยประกันภัยจะคิดอัตรา 4.64% ของวงเงินที่เอาประกันภัย 
ตัวอย่างเช่น หากเกษตรกรกู้เงินเพื่อปลูกข้าว 2 แสนบาท ต้องการจะทำประกันภัยพืชผลในวงเงิน 1 หมื่นบาท จะต้องจ่ายค่าเบี้ยประกันภัยเท่ากับ 464 บาท โดยค่าเบี้ยประกันภัยแต่ละรายขั้นต่ำเท่ากับ 464 บาท โดยปีนี้คาดว่ามีเกษตรกรเข้าโครงการ 3 หมื่นราย วงเงินประกันภัยประมาณ 1 หมื่นล้านบาท